CELEX: 62021TN0272
Language: el
Date: 2021-05-19 00:00:00
Title: Υπόθεση T-272/21: Προσφυγή της 19ης Μαΐου 2021 — Puigdemont i Casamajó κ.λπ. κατά Κοινοβουλίου

12.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 278/56
            
         
      Προσφυγή της 19ης Μαΐου 2021 — Puigdemont i Casamajó κ.λπ. κατά Κοινοβουλίου
      (Υπόθεση T-272/21)
      (2021/C 278/77)
      Γλώσσα διαδικασίας: η αγγλική
      
         Διάδικοι
      
      
         Προσφεύγοντες: Carles Puigdemont i Casamajó (Βατερλώ, Βέλγιο), Antoni Comín i Oliveres (Βατερλώ), Clara Ponsatí i Obiols (Βατερλώ) (εκπρόσωποι: P. Bekaert, J. Costa i Rosselló, G. Boye και S. Bekaert, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει τις αποφάσεις του Ευρωπαϊκού Κοινοβουλίου της 9ης Μαρτίου 2021 επί αιτήσεως άρσεως της ασυλίας του Carles Puigdemont i Casamajó (P9_TA(2021)0059 — [2020/2024(IMM)]), του Antoni Comín i Oliveres (P9_TA(2021)0060 — [2020/2025(IMM)]) και της Clara Ponsatí Obiols (P9_TA(2021)0061 — [2020/2031(IMM)]),
               
            
                  —
               
               
                  να καταδικάσει το καθού στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν οκτώ λόγους.
      
                  1.
               
               
                  Με τον πρώτο λόγο προβάλλεται ότι το Κοινοβούλιο δεν τήρησε την υποχρέωσή του να αιτιολογήσει επαρκώς και προσηκόντως τις προσβαλλόμενες αποφάσεις και ότι, ως εκ τούτου, παρέβη την υποχρέωση αιτιολογήσεως που υπέχει από το άρθρο 296, δεύτερο εδάφιο, ΣΛΕΕ και από το άρθρο 41, παράγραφος 2, στοιχείο γ', του Χάρτη [των Θεμελιωδών Δικαιωμάτων της Ευρωπαϊκής Ένωσης], σε συνδυασμό με το δικαίωμα αποτελεσματικής δικαστικής προστασίας κατά το άρθρο 47 του Χάρτη.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 9, παράγραφος 1, του Εσωτερικού Κανονισμού του Ευρωπαϊκού Κοινοβουλίου, σε συνδυασμό με τα άρθρα 20, 21 και 47 του Χάρτη, όσον αφορά το δικαίωμα σε δικαστήριο που έχει προηγουμένως συσταθεί νομίμως, δεδομένου ότι η αίτηση άρσεως ασυλίας δεν υποβλήθηκε στο Κοινοβούλιο από αρμόδια αρχή ή από κράτος μέλος.
               
            
                  3.
               
               
                  Με τον τρίτο λόγο προβάλλεται προσβολή του δικαιώματος ενός προσώπου στην αμερόληπτη και δίκαιη εξέταση των υποθέσεών του, κατά το άρθρο 41, παράγραφος 1, του Χάρτη, στοιχείο που συνεπάγεται επίσης παράβαση του άρθρου 39, παράγραφος 2, του Χάρτη, σε συνδυασμό με έλλειψη αιτιολογίας πλειόνων αποφάσεων περί τη διαδικασία, κατά παράβαση του άρθρου 296, δεύτερο εδάφιο, ΣΛΕΕ και του άρθρου 41, παράγραφος 2, στοιχείο γ', του Χάρτη, καθώς και παράβαση του άρθρου 15 ΣΛΕΕ και του άρθρου 47 του Χάρτη.
               
            
                  4.
               
               
                  Με τον τέταρτο λόγο προβάλλεται προσβολή του δικαιώματος ακροάσεως, κατά το άρθρο 41, παράγραφος 2, στοιχείο β', του Χάρτη, σε συνδυασμό με το δικαίωμα προσβάσεως στα έγγραφα, σύμφωνα με το άρθρο 42 του Χάρτη, καθώς και με τα δικαιώματα άμυνας και αποτελεσματικής δικαστικής προστασίας.
               
            
                  5.
               
               
                  Με τον πέμπτο λόγο προβάλλεται παραβίαση των αρχών της ασφάλειας δικαίου και της καλόπιστης συνεργασίας, λόγω ασάφειας των προσβαλλομένων αποφάσεων όσον αφορά το περιεχόμενο των άρσεων ασυλίας που αποφασίσθηκαν, σε συνδυασμό με το δικαίωμα αποτελεσματικής δικαστικής προστασίας και το δικαίωμα άμυνας που κατοχυρώνονται στα άρθρα 47 και 48 του Χάρτη.
               
            
                  6.
               
               
                  Με τον έκτο λόγο προβάλλεται παραβίαση της ασυλίας που παρέχεται βάσει του άρθρου 343 ΣΛΕΕ και του άρθρου 9 του Πρωτοκόλλου αριθ. 7, σε συνδυασμό με τα άρθρα 6, 39, παράγραφος 2, και 45 του Χάρτη, το άρθρο 21 ΣΛΕΕ και το, σχετικό με τους κανόνες διαδικασίες, άρθρο 5, παράγραφος 2, του Εσωτερικού Κανονισμού, καθόσον το Κοινοβούλιο είτε ουδόλως έλαβε υπόψη τα εκ του νόμου προβλεπόμενα κριτήρια προκειμένου να αποφανθεί επί αιτήσεως άρσεως της ασυλίας είτε υπέπεσε σε πρόδηλη εκτιμήσεως ως προς τα εκ του νόμου προβλεπόμενα κριτήρια.
               
            
                  7.
               
               
                  Με τον έβδομο λόγο προβάλλεται παραβίαση της αρχής της χρηστής διοικήσεως, κατά το άρθρο του Χάρτη, και της αρχής της ισότητας, κατά τα άρθρα 20 και 21 του Χάρτη, σε συνδυασμό με το άρθρο 343 ΣΛΕΕ, το άρθρο 9 του Πρωτοκόλλου αριθ. 7, και με τα άρθρα 6, 39, παράγραφος 2, και 45 του Χάρτη, καθόσον το Κοινοβούλιο είτε παρέκκλινε από τα πρόσθετα κριτήρια που έχει διατυπώσει με προηγούμενες αποφάσεις του προκειμένου να αποφαίνεται επί αιτήσεως άρσεως της ασυλίας είτε υπέπεσε σε πρόδηλη πλάνη εκτιμήσεως.
               
            
                  8.
               
               
                  Με τον όγδοο λόγο προβάλλεται παραβίαση της αρχής της χρηστής διοικήσεως και της αρχής της ίσης μεταχειρίσεως, σε συνδυασμό με τα άρθρα 6, 20, 21, 39, παράγραφος 2, και 45 του Χάρτη, όσον αφορά προηγούμενες αποφάσεις που καταδεικνύουν ότι το Κοινοβούλιο δεν αίρει την ασυλία των μελών του με σκοπό τη σύλληψή τους ελλείψει καταδικαστικής αποφάσεως και όσον αφορά την εφαρμογή του, σχετικού με τους κανόνες διαδικασίες, άρθρου 9, παράγραφος 7, του Εσωτερικού Κανονισμού.